SET พรุ่งนี้ฟื้นตัวหลังภาพรวมหนี้กรีซยังเป็นบวก
บล.โนมูระ พัฒนสิน มองแนวโน้มการลงทุนในวันพรุ่งนี้ (24 มิ.ย.) เชื่อว่าตลาดจะค่อยๆ ฟื้นตัวขึ้นได้ พร้อมให้แนวรับ 1,497-1,494 จุด ส่วนแนวต้าน 1,515-1,518 จุด
23 มิ.ย. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (23 มิ.ย.) ได้ Sentiment บวกจากปัจจัยต่างประเทศในเรื่องกรีซ ล่าสุดทาง ECB ได้ขยายเพดานหนี้ให้กับแบงก์ของกรีซแล้ว แต่ยังต้องรอทางสหภาพยุโรปพิจารณามาตรการปฏิรูปเพื่อแลกเงินช่วยเหลือในช่วงเย็นวันพุธนี้ ซึ่งแนวโน้มเป็นไปในทางบวก
ส่วนปัจจัยลบในประเทศเรื่องโรคไวรัสเมอร์สเริ่มคลี่คลายลง หากวันที่ 2 ก.ค.นี้ ไม่มีผู้ติดเชื้อเพิ่มจะสามารถประกาศได้ว่าไทยปราศจากโรคไวรัสเมอร์ส นอกจากนี้ ตลาดน่าจะมีการเก็งการทำ Window Dressing ก่อนปิดงบฯไตรมาส 2/58 ด้านตลาดภูมิภาควันนี้ส่วนใหญ่แกว่งตัวในแดนบวกราว 0.3-1% แต่ตลาดในกลุ่ม TIP ติดลบ
แนวโน้มการลงทุนในวันพรุ่งนี้ (24 มิ.ย.) เชื่อว่าตลาดจะค่อยๆ ฟื้นตัวขึ้นได้ พร้อมให้แนวรับ 1,497-1,494 จุด ส่วนแนวต้าน 1,515-1,518 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
KBANK ปิดที่ 199.50 บาท ลดลง 0.50 บาท
AOT ปิดที่ 296.00 บาท ไม่เปลี่ยนแปลง
JAS ปิดที่ 6.10 บาท เพิ่มขึ้น 0.10 บาท
TASCO ปิดที่ 21.30 บาท ลดลง 0.10 บาท
PTT ปิดที่ 357.00 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์